
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/637


R A P O R T
asupra proiectului de Lege privind completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 722/2011 din 5 decembrie 2011, cu dezbaterea pe fond, în procedură obişnuită, a proiectului de Lege privind completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.715/28.06.2011)

· avizul negativ al Comisiei pentru buget, finanţe şi bănci (nr.578/20.12.2011)

· avizul favorabil al Comisiei juridice, de disciplină şi imunităţi (nr.31/1179/7.12.2011)
· avizul favorabil al Comisiei pentru egalitatea de şanse pentru femei şi bărbaţi (nr.731/22.12.2011)
· punctul de vedere negativ al Guvernului (nr.5217/DRP/14.08.2012).

Proiectul de lege are ca obiect de reglementare completarea art.45 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, urmărindu-se suspendarea plăţii indemnizaţiei de şomaj pe o perioadă de cel mult 6 luni, atâta vreme cât beneficiarii indemnizaţiei de şomaj participă la efectuarea sondajelor de opinie.
Comisia propune Plenului Camerei Deputaţilor respingerea iniţiativei legislative întrucât art.45 din Legea nr.76/2002 prevede situaţiile în care plata indemnizaţiei de şomaj se suspendă. De asemenea, cazurile acoperite de legislaţia naţională în care suspendarea plăţii indemnizaţiei de şomaj este posibilă, sunt justificate intrinsec şi prezintă un nivel ridicat de generalitate, răspunzând variatelor situaţii semnalate în practică.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată. 
La lucrările comisiei din data de 26 septembrie 2012 au fost prezenţi 21 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi.
Proiectul de lege a fost adoptat de Senat în şedinţa din 28 noiembrie 2011, în condiţiile art.75 alin.(2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly









Întocmit,

Consultant parlamentar Ana Camelia Revenco

